Overlege Nils Håvard Dahl

Brennpunkt kan avsløre at legene som står bak firmaet som kaller seg Idant, er professor dr med Alv A. Dahl ved Universitetet i Oslo; Dahl har i tillegg til forskningen også inntil nylig, praktisert som psykiater. Marit Bjartveit Krüger er klinikkoverlege ved Sykehuset Levanger, Nils Håvard Dahl er ansatt som overlege og leder for forsknings- og fagutviklingsenheten ved psykiatrisk klinikk på Sykehuset Levanger og sistemann er overlege Eystein Stordal som jobber ved Sykehuset Namsos.

Oppgjør

En av dem som mener det bør tas et kraftig oppgjør med legenes tette bånd til legemiddelindustrien, er jussprofessor Jan Frithjof Bernt. Han reagerer på historien om de fire legene som årlig mottar 600 000 kroner fra legemiddelfirmaet Glaxo Smith Kline.

Jan Frithjof Bernt

- De legene som går inn i et så tett samarbeid får jo et alvorlig problem når de skal gå tilbake til sin egen praksis og velge mellom flere legemidler, sier Jan Frithjof Bernt.

Vi har strenge regler mot korrupsjon i Norge. Du kan ikke gi en offentlig tjenestemann gaver dersom noen kan mene at du gjør det for å skaffe deg fordeler. De samme reglene gjelder ikke for leger. De kan sjøl avgjøre om pengestrømmen fra legemiddelindustrien påvirker dem – for eksempel til å skrive ut medisiner fra spesielle firmaer.

Milliardbutikk

Glaxo Smith Kline er verdens nest største farmasøytiske firma og har hovedkontor i England. Firmaet omsetter for 28 milliarder dollar i året og har en fortjeneste på 4,5 milliarder. Seroxat har vært solgt her i landet siden begynnelsen av 90-tallet og var i mange år markedsledende.

Legene i Idant hadde ansvar for psykiatri-delen i den store helseundersøkelsen i Nord-Trøndelag. De utviklet ei kurspakke for diagnostisering av psykiske lidelser. Diagnoseverktøyet SPIFA, skal kunne avsløre angst-lidelser og depresjon.

Etter å ha utviklet dette diagnosesystemet i forbindelse med helseundersøkelsen som hovedsakelig er offentlig finansiert, solgte legene rettighetene til kurspakka til pilleprodusenten Glaxo Smith Kline.

Reklame

Idant driver nå kursing av norske almennleger på oppdrag fra Glaxo Smith Kline.

NRK Brennpunkt fikk delta på ett av kursene – som viser seg å være gjennomsyret av reklame for lykkepillen Seroxat. På slutten av kurset slipper også firmaets egen markedssjef til med sin reklame for Seroxat.

Legene benekter at kursingen og pengene de mottar fra legemiddelprodusenten får dem til å skrive ut flere Seroxat-tabletter enn de ellers ville ha gjort. De lar seg altså ikke påvirke – og derfor er ikke dette korrupsjon.

Brennpunkt sendes tirsdag kl. 20.25, NRK1.